M. Drobný, poslanec: (2001-12-17):
A treba povedať, že nielen v tejto oblasti, v oblasti regulácie vôd, ale aj v iných oblastiach národy akosi potencionálne riziká negujú a na svoju vlastnú škodu, pretože ako nám to pán kolega povedal, koľko razy to potencionálne riziko sa potom vypomstí nielen na peniazoch, ktoré sú rádovo vyššie, ako keby boli prostriedky inak investované, ale vypomstí sa to aj na strate ľudských životov. A vtedy tí, ktorí nemajú svedomie, by sa mali skutočne prebrať a povedať si: „Páni, a to boli obete, ktoré sme my bez svedomia spôsobili.“ Toto si ale ľudia neuvedomujú. A nepoučiteľní sú snáď na celom svete, pretože mnoho razy takíto ľudia a takéto analytické správy, ako povedal kolega, sú nevyslyšané, negované, sposmeškované a inak znevážené. Ale robia to väčšinou ľudia, ktorí sa do toho snáď ani nevyznajú ako laici, nečítajú tieto veci na svoje vlastné poučenie. A Národná rada Slovenskej republiky by mala to naozaj zobrať do úvahy a povedať si definitívne, je koniec s nezodpovednosťou, koniec s ľuďmi, ktorí nemajú svedomia. Veď sme ľudia, ktorí sme nábožne vychovaní a ktorí sme nábožensky založení, takže mali by sme mať aj svedomie a mali by sme mať aj dajaké morálne imperatívy nad sebou, ktoré by nás regulovali pri hlasovaní o takýchto správach – takáto správa si zaslúži skutočne maximálnu pozornosť a maximálne jej ocenenie a maximálne adaptácie alebo implementácie toho, čo obsahovala do praxe –, a prijať také uznesenia, ktoré nebudú jalové, ale ktoré budú skutočne reálne naplnené financiami a prácou. M. Andel, podpredseda NR SR: Ďakujem. Pýtam sa, kto z poslancov sa hlási do rozpravy ústne. Nikto. Uzatváram rokovanie o tomto bode nášho programu. Chcem sa spýtať pána ministra, či chce reagovať. Nie. Pán spoločný spravodajca, chcete reagovať? Nie. Ďakujem. Prerušujem rokovanie o tomto bode nášho programu. Pokračovať budeme ďalším bodom nášho programu a tým je návrh skupiny poslancov Národnej rady Slovenskej republiky na vydanie zákona, ktorým sa mení zákon č. 302/2001 Z. z. o samospráve vyšších územných celkov (zákon o samosprávnych krajoch) (tlač 1200). Návrh zákona ste dostali, ako som povedal, v tlači 1200 a spoločnú správu výborov schválenú gestorským výborom máte ako tlač 1200a. Za skupinu poslancov predložený návrh odôvodní pán poslanec Tatár. Prosím pána poslanca, aby sa ujal slova. Nech sa páči. P. Tatár, poslanec: Vážený pán predsedajúci, ďakujem pekne za slovo. Vážené dámy, vážení páni, dovoľte mi v krátkosti uviesť v druhom čítaní jednoduchú novelu zákona o vyšších územných celkoch. Máme vlastne aj po voľbách, sú ustanovené zastupiteľstvá, sú ustanovení predsedovia vyšších územných celkov a aj účinnosť nášho návrhu zákona je taká, že by mal hneď po publikácii v Zbierke zákonov byť platný, aby v prípade, že pracovať začnú, a oni začnú pracovať, nemali problémy s tým, čo chceme zo zákona vypustiť. Ide o vypustenie odseku 3 z § 8, ktorý sme prijali 4. júla. Ako sme povedali už pri prvom čítaní, veľmi to stručne vymenujem, sú tam problémy aplikačné, pretože keby aj sa vláda rozhodla vrátiť všeobecné záväzné nariadenia vyššieho územného celku z tých nedefinovaných titulov, ktoré daný odsek 3 obsahuje, tak po prvé, nikde nie je napísané, že by to bolo záväzné pre vyšší územný celok, po druhé, sa vláda môže obrátiť na krajský súd, kým by krajský súd nerozhodol, tak by vzniklo vlastne obdobie legislatívnej neurčitosti, po tretie, keby sa vyšší územný celok obrátil s tým na Ústavný súd, tak by vznikol ďalší legislatívny problém a veľká neistota. Argumentovali sme aj konfliktom s ústavou, či je to článok, ktorý hovorí o rozdelení kompetencií medzi samosprávy, ale aj ďalšie články. Z tohto dôvodu boli naše návrhy na vypustenie tohto § 8 ods. 3 podporené aj vo všetkých výboroch, v ktorých boli prerokovávané. Z výborov vznikla spoločná správa, ktorá obsahuje 3 doplňujúce a pozmeňujúce návrhy, ktoré vylepšujú daný návrh zákona. A my s nimi súhlasíme. Ja vás len prosím, aby sme všetky tieto veci vrátane celého návrhu zákona v druhom čítaní schválili. Ďakujem pekne. M. Andel, podpredseda NR SR: Ďakujem veľmi pekne. Nech sa páči, zaujmite miesto určené pre navrhovateľov. Teraz dávam slovo určenému spoločnému spravodajcovi z výboru pre verejnú správu pánovi poslancovi Józsefovi Kvardovi a prosím ho, aby informoval Národnú radu Slovenskej republiky o výsledku rokovania výborov o tomto návrhu zákona a aby odôvodnil návrh a stanovisko gestorského výboru. Nech sa páči, pán kolega. J. Kvarda, poslanec: Áno, ďakujem pekne. Vážený pán podpredseda, vážený pán minister, dámy a páni, predkladám spoločnú správu. Výbor Národnej rady pre verejnú správu ako gestorský výbor pri rokovaní o návrhu skupiny poslancov Národnej rady Slovenskej republiky na vydanie zákona, ktorým sa mení zákon č. 302/2001 Z. z. o samospráve vyšších územných celkov (zákon o samosprávnych krajoch) (tlač 1200), podáva v súlade s § 79 ods. 1 zákona o rokovacom poriadku Národnej rady v znení neskorších predpisov túto spoločnú správu výborov o prerokovaní uvedeného návrhu zákona. Národná rada Slovenskej republiky uznesením č. 1709 z 30. októbra 2001 pridelila návrh skupiny poslancov Národnej rady Slovenskej republiky na vydanie zákona, ktorým sa mení zákon č. 302/2001 Z. z. o samospráve vyšších územných celkov (zákon o samosprávnych krajoch), na prerokovanie týmto výborom Národnej rady: ústavnoprávnemu výboru, Výboru Národnej rady pre verejnú správu. Uvedené výbory prerokovali predmetný návrh zákona v lehote určenej uznesením Národnej rady Slovenskej republiky. Gestorský výbor nedostal do dňa 3. decembra 2001 žiadne stanoviská poslancov, ktorí nie sú členmi výborov, ktorým bol návrh zákona pridelený, oznámené v súlade s § 75 ods. 2 a § 79 zákona Národnej rady o rokovacom poriadku v znení neskorších predpisov. Návrh skupiny poslancov Národnej rady Slovenskej republiky na vydanie zákona, ktorým sa mení zákon č. 302/2001 Z. z. o samospráve vyšších územných celkov (zákon o samosprávnych krajoch), odporúčali Národnej rade schváliť s pozmeňujúcimi a doplňujúcimi návrhmi Ústavnoprávny výbor Národnej rady Slovenskej republiky uznesením č. 758 zo dňa 27. novembra 2001 a Výbor Národnej rady Slovenskej republiky pre verejnú správu uznesením č. 367 zo dňa 15. novembra 2001. Z uznesení výborov Národnej rady Slovenskej republiky uvedených pod bodom III tejto správy vyplývajú pozmeňujúce a doplňujúce návrhy v bodoch 1, 2. a 3. O pozmeňujúcich a doplňujúcich návrhoch odporúčam hlasovať po rozprave a en bloc odporúčam prijať body 1, 2 a 3. Gestorský výbor na základe stanovísk výborov k návrhu skupiny poslancov Národnej rady Slovenskej republiky na vydanie zákona, ktorým sa mení zákon č. 302/2001 Z. z. o samospráve vyšších územných celkov (zákon o samosprávnych krajoch), vyjadrených v ich uzneseniach uvedených pod bodom III tejto správy a v stanoviskách poslancov gestorského výboru vyjadrených v rozprave k tomuto návrhu zákona v súlade s § 79 ods. 4 a § 83 zákona Národnej rady o rokovacom poriadku v znení neskorších predpisov odporúča Národnej rade Slovenskej republiky návrh skupiny poslancov Národnej rady Slovenskej republiky na vydanie zákona, ktorým sa mení zákon č. 302/2001 Z. z. o samospráve vyšších územných celkov (zákon o samosprávnych krajoch), v znení schválených pozmeňujúcich a doplňujúcich návrhov uvedených v tejto správe, prednesených v rozprave následne schváliť. Súčasne gestorský výbor poveril spoločného spravodajcu výboru poslanca Józsefa Kvardu predložiť návrh podľa § 81 ods. 2, § 83 ods. 4, § 84 ods. 2 a § 86 zákona o rokovacom poriadku Národnej rady v znení neskorších predpisov. Predmetná spoločná správa výborov Národnej rady Slovenskej republiky o prerokovaní návrhu skupiny poslancov Národnej rady Slovenskej republiky na vydanie zákona, ktorým sa mení zákon č. 302/2001 Z. z. o samospráve vyšších územných celkov (zákon o samosprávnych krajoch), bola schválená uznesením Výboru Národnej rady Slovenskej republiky pre verejnú správu ako gestorského výboru č. 400 zo dňa 29. novembra 2001. Ďakujem pekne, pán predsedajúci, otvorte rozpravu. M. Andel, podpredseda NR SR: Pán kolega, ďakujem veľmi pekne za stanovisko gestorského výboru. Keďže som nedostal žiadnu písomnú prihlášku do rozpravy, pýtam sa, či sa niekto hlási ústne. Ak to tak nie je, končím rozpravu. Chce sa vyjadriť navrhovateľ, čo je v súlade s rokovacím poriadkom. Pán kolega, nech sa páči, máte slovo. P. Tatár, poslanec: Ďakujem ešte raz za slovo. Vážený pán predsedajúci, chcem podporiť úsilie nielen týchto dvoch výborov, ale celej Národnej rady, aby sme vypustili onen paragraf, zjednodušene sa nazýva aj teda Cuperov paragraf. Naozaj by vniesol zmätok. A myslím si, že takto pred Vianocami sme takmer povinní tým novozvoleným vyšším územných celkom dať pod stromček takéto zjednodušenie a sprehľadnenie ich úlohy. A, samozrejme, im želáme dobrú prácu vo vyšších územných celkoch. Ďakujem pekne. M. Andel, podpredseda NR SR: Ďakujem. Dámy a páni, prerušujem rokovanie o tomto bode programu. vládnom návrhu zákona o obchode s ohrozenými druhmi voľne žijúcich živočíchov a voľne rastúcich rastlín a o zmene a doplnení niektorých zákonov . Vládny návrh zákona ste dostali ako tlač 1223. Návrh na pridelenie vládneho návrhu zákona na prerokovanie výborom Národnej rady máte v rozhodnutí predsedu Národnej rady Slovenskej republiky č. 1346. Z poverenia vlády Slovenskej republiky návrh zákona uvedie minister životného prostredia Slovenskej republiky pán László Miklós. Prosím pána ministra, aby sa ujal slova.